**ELŐTERJESZTÉS**

**Szombathely Megyei Jogú Város Közgyűlésének**

**2020. október 29-i ülésére**

**Javaslat a VOLÁNBUSZ Zrt.-t érintő döntések meghozatalára**

**I.**

Szombathely Megyei Jogú Város Önkormányzat Közgyűlése 309/2018. (XII.10.) Kgy. sz. határozatában döntött arról, hogy az ÉNYKK Északnyugat-magyarországi Közlekedési Központ Zrt.-vel 2019. évre vonatkozó közszolgáltatási szerződés 3. c) pontja alapján a szerződő felek megvizsgálják a város tömegközlekedésében részt vevő autóbuszokon a menet közben kibocsátott szennyezőanyagok folyamatos mérésének lehetőségét. A szolgáltató tájékoztatóját, amely a város tömegközlekedésében részt vevő autóbuszokon a menet közben kibocsátott szennyezőanyagok folyamatos mérésének lehetőségéről szólt, a Közgyűlés 222/2019. (IV.30.) Kgy. sz. határozatával nem fogadta el. A Közgyűlés 547/2019. (XI.28.) Kgy. sz. határozatában döntött arról, hogy felkéri a szolgáltatót annak vizsgálatára, hogy milyen műszaki megoldással lehetséges a gépjárműpark gazdaságos átalakítása ahhoz, hogy az környezetbarát legyen.

A helyi közösségi közlekedésben részt vevő autóbuszok között jelenleg 13 db csuklós kivitelű autóbuszt üzemeltet a VOLÁNBUSZ Zrt., a legidősebb csuklós autóbusz 31 éves, átlagéletkoruk 23,1 év. A helyi járati autóbuszok közlekedtetéséből keletkező káros anyag kibocsátás csökkentése érdekében felkértem a Volánbusz Zrt.-t, hogy végezzen gazdasági elemzést arra vonatkozóan, hogy milyen költségvonzata lenne 7 db régi csuklós autóbusz lecserélésével 7 db új autóbusz 2021. évi együttes beszerzésének és Szombathely helyi közösségi közlekedésében történő üzemeltetésének. A szolgáltató 7 db új, Mercedes-Benz Connecto G Next Generation típusú, alacsonypadlós, kerekesszék szállítására és rögzítésére alkalmas, kamerákkal felszerelt, EURO VI D környezetvédelmi osztályú motorral rendelkező csuklós jármű beállítására vonatkozóan állította össze javaslatát. Az autóbuszokon 37 ülőhely és (5 fő/m2 állóhely sűrűség értékkel számolva) 84 állóhely van, összesen 121 fő utas befogadására képesek. A szolgáltató tájékoztatása szerint az autóbuszok üzemeltetése (üzemeltetés, karbantartás, értékcsökkenés, eszközpótlás, közvetlen költségek) 2021. évre vonatkozóan várhatóan 56.239 E Ft költségnövekedést okozna. Az egy új autóbuszra jutó többlet ellentételezési igény várható összege 8.034 E Ft lenne. A Közgyűlés jóváhagyását követően a 7 db új csuklós autóbusz közösségi közlekedésbe történő bevonása 2020. november hónap második felében valósulhat meg. A VOLÁNBUSZ Zrt-vel kötött közszolgáltatási szerződésben rögzítésre került, hogy a prognosztizált ellentételezés összege 2020. évre vonatkozóan 481.465.429,- Ft. A szolgáltató részére évközi ellentételezésként 22.377.880,-Ft/hó összeget térít meg Önkormányzatunk. Az új autóbuszok 2020. november hónap második felében történő üzemeltetésbe állítása 2020. évre előreláthatólag 7.029.875,- Ft összegű többlet költséget jelent, amelyet a szolgáltatónak a forgalomba állítás időpontjához igazodóan időarányosan szükséges megtéríteni.

A helyi járati autóbuszok közlekedtetéséből keletkező káros anyag kibocsátás csökkentése érdekében kérem a Tisztelt Közgyűlést, hogy a 7 db új csuklós autóbusz 2020. évi forgalomba állítására vonatkozó javaslatot elfogadni szíveskedjék.

**II.**

A helyi autóbusz menetrend módosításával kapcsolatos lakossági és képviselői megkereséseket megküldtük a Volánbusz Zrt. részére annak érdekében, hogy vizsgálja meg azoknak bevezethetőségét és azt a módosításokkal járó költségkalkulációkkal együtt szakmailag véleményezze. A szolgáltató menetrend módosítási javaslatát az előterjesztés melléklete tartalmazza.

A KTI Közlekedéstudományi Intézet Nonprofit Kft. tájékoztatta önkormányzatunkat, hogy a MÁV-START Zrt. területén várható nemzetközi menetrendi változások miatt a 918 sz. InterCity vonat 2020. december 13-ától kezdve 30 perccel később fog közlekedni. A Budapest-Keleti pályaudvarról 19:40 helyett 20:10-kor indul, Szombathelyre 22:19 helyett 22:49-kor érkezik. A későbbi beérkezés miatt több, jelenleg a vasútállomásnál 22:25-ig várakozó autóbusz (1C, 6 12B, 29A, valamint 30Y és 35 mindkét irányban), valamint egyéb helyközi autóbuszok és csatlakozó vonatok nem lesznek elérhetők Szombathelyen.

A Volánbusz Zrt. szakmai javaslatának 3. változata támogatható, amely alapján a jelenlegi öt vonal három vonalra redukálódik, ezen viszonylatok a lehető legjobban lefedik a város azon részeit, ahová jelenleg is biztosított az eljutás. A mellékletben szereplő térképen piros színnel jelzett szakaszokat mindenképpen bejárná az autóbusz, ha a vasútállomáson jelentkezik felszálló utas, a türkiz színnel jelölt szakaszokon pedig csak abban az esetben közlekedne, ha az azon a szakaszon található megállóhelyek közül valamelyikbe lenne leszálló utas. A felszállási lehetőség kizárólag a Vasútállomáson lenne biztosított, a további megállóhelyeken csak leszállási szándék esetén áll meg az autóbusz. A menetrend módosítás próbajelleggel kerülne bevezetésre, amennyiben 2021. március 31-ig jelentős utazási kereslet nem mutatkozik a járatok igénybevételére, azok költséghatékonyság miatt megszüntetésre kerülnének.

A Szolgáltató megvizsgálta a 26-os jelzésű, Parkerdőt kiszolgáló új járatpár közlekedtetésének lehetőségét a téli időszakban. A tervezett 2 járatpár szombati napokon történő közlekedtetése a következő naptári évre vonatkozóan 442 km többletteljesítményt jelentene. Az új járatpár várható éves költségvonzata 294.372,- Ft.

A 25-ös jelzésű autóbuszvonalon a Vasútállomástól 12:35 órakor induló autóbuszjárat későbbi indulására érkezett képviselői megkeresés. A járat 12:50 órai indulásának áthelyezése a Szolgáltató szakmai álláspontja alapján megvalósítható, a módosítás költségvonzattal nem jár. A módosítás kockázatát az jelenti, hogy a visszaérkezést követően a vasútállomáson nem lesz várakozási idő a következő járat indulása előtt, ezért torlódás esetén az 5-ös jelzésű vonal következő járata adott esetben késéssel indulhat.

Igény merült fel egy új, 25-ös jelzésű új autóbuszjárat közlekedtetésére is. Az iskolai előadási napokon közlekedtetni kívánt autóbusz napi többletteljesítménye 10,2 km, ami cca. 1.167.900,-Ft többletköltséget eredményez évente, ezért ennek bevezetésére a menetrend átfogó felülvizsgálatát követően kerülhet sor.

Több helyi járati bővítési igénnyel kértük fel a Volánbusz Zrt.-t a Vépi út és Csaba utca közelében működő cégek megkeresésére. Új autóbuszjáratok forgalomba állítása esetén szükséges egy Csaba utca megállóhely infrastruktúrájának kiépítése. A Sági utca – Vépi út csomópontban a szabályos és biztonságos megfordulás nem biztosított. A Volánbusz Zrt. javaslata alapján a nagyfoglalkoztatású cégek kérésére indítandó három új járatpár külszolgálati km teljesítménye egy évre 7350 hasznos és 2775 külszolgálati km (cca. 6,814.126,-Ft/év). A menetrendi fejlesztés bevezetésére itt is indokolt a menetrend átfogó felülvizsgálatát követően sort keríteni.

Szombathely Megyei Jogú Város Önkormányzata a TOP-6.4.1-15-SH1-2019-00002 sz. „Szombathely fenntartható mobilitási tervének (Sustainable Urban Mobility Plan = SUMP) elkészítése” című projekt keretében a funkcionális várostérség egészére vonatkozóan, minden közlekedési ágra és a közlekedés valamennyi szereplőjére kiterjedően végezteti el Szombathely Megyei Jogú Város fenntartható mobilitási tervét a vonatkozó TOP pályázati konstrukcióban közzétett módszertani útmutatónak és sablonnak megfelelően. A SUMP küldetése, hogy hosszú távú stratégiát mutasson Szombathely Megyei Jogú Város és vonzáskörzete számára a közlekedési infrastruktúra és szolgáltatások jövőbeli fejlesztésére vonatkozóan, ugyanakkor rövid távú intézkedési tervet kell tartalmaznia a meglévő közlekedési rendszer fenntarthatósága érdekében történő azonnali beavatkozásokra. A közbeszerzési eljárás keretében nyertesként kihirdetett tervezővel a szerződés megkötése 2020. november hónapban megtörténik. A szerződéskötést követően mindösszesen 15 hónap áll rendelkezésre a teljes munka elvégzésére, amely magában foglalja a SUMP készítés módszertanának kidolgozását, a részletes adatgyűjtést követő szakértői változat elkészítését, a társadalmi egyeztetés teljes folyamatát, valamint az autóbusz közlekedés lehetőségeinek javítása előnyben részesítés eszközeivel történő vizsgálatát, a tömegközlekedési rendszer fejlesztési javaslatát, új kapcsolati hálózat kialakítását, az új intermodális csomópont tervezett megépítését és az újonnan beszerzésre kerülő városi autóbusz parkot. A tanulmánynak a helyi menetrend szerinti autóbuszközlekedés felülvizsgálatát is tartalmaznia kell, ezért javaslom, hogy azon jelenlegi menetrendi módosítási javaslatok, amelyek jelentős többletköltséget generálnak, a készülő Szombathely fenntartható mobilitási terv készítésekor legyenek figyelembe véve a menetrend felülvizsgálatához kapcsolódóan.

A Volánbusz Zrt. azzal a kéréssel fordult önkormányzatunkhoz, hogy kezdeményezik azoknak a megállóhelyeknek az átnevezését, amelyek a helyi és helyközi járatok által is használatban vannak, és a helyközi, illetve helyi menetrendben más-más elnevezéssel szerepelnek. A szolgáltató kérése abból a szempontból vált aktuálissá, hogy a [www.menetrendek.hu](http://www.menetrendek.hu) oldalon nemrég kereshetővé váltak a helyi autóbuszjáratok is. Ez az oldal azonban minden esetben a helyközi megállóhely elnevezését használja. Annak érdekében, hogy főleg a helyismerettel nem rendelkező utazók tájékoztatását megkönnyíthessük, a megállóhelynevek egységesítése volna szükséges.

Az átnevezni kívánt megállóhelyek:

|  |  |
| --- | --- |
| Jelenlegi helyi név | Új helyi név |
| ÖMV benzinkút | Vásártér u. 3. |
| Vásártér utca | Vásártér u. 1. |
| Március 15. tér | Szelestey u. 15. |
| Kenyérgyár | Söptei út (Kenyérgyár) |
| Nárai útelágazás | Nárai elágazás |
| Felszabadulás Mezőgazdasági Szövetkezet | Külső Zanati út mg. telep |

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjen.

**Szombathely, 2020. október „ ”**

**/: Dr. Nemény András :/**

**I.**

**HATÁROZATI JAVASLAT**

**….…./2020. (X.29.) Kgy. számú határozat**

Szombathely Megyei Jogú Város Közgyűlése a „Javaslat a VOLÁNBUSZ Zrt.-t érintő döntések meghozatalára” című előterjesztést megtárgyalta, és az alábbi döntéseket hozza:

1. A Közgyűlés rögzíti, hogy kiemelt célja a helyi közösségi közlekedés területén is környezetkímélő megoldások alkalmazása, környezetkímélő járművek forgalomba állítása.
2. A Közgyűlés egyetért azzal, hogy 7 db új, Mercedes-Benz Connecto G Next Generation típusú, alacsonypadlós, kerekesszék szállítására és rögzítésére alkalmas, kamerákkal felszerelt, EURO VI D környezetvédelmi osztályú csuklós járművet állít be a Szolgáltató a szombathelyi közösségi közlekedésbe legkésőbb 2020. november 30-ig.
3. A Közgyűlés az új autóbuszok 2020. évre eső 7.029.875,- Ft összegű többletköltségének fedezetét a forgalomba állítás időpontjához igazodóan időarányosan – az Önkormányzat 2020. évi költségvetése „helyi közösségi közlekedés finanszírozási kerete” sor terhére biztosítja.
4. A Közgyűlés kötelezettséget vállal arra, hogy a jelenleg hatályos Közszolgáltatási Szerződés meghosszabbítása esetén az új autóbuszok 2021. évben várható 56.239.000.- Ft összegű többletköltségének fedezetét a 2021. évi költségvetésében biztosítja.

**Felelős:** Dr. Nemény András, polgármester

Dr. Horváth Attila, alpolgármester

Horváth Soma, alpolgármester

Tóth Kálmán, bizottsági elnök

Dr. Károlyi Ákos jegyző

Ungvári Csaba Gergely, VOLÁNBUSZ Zrt. üzemeltetési vezérigazgató-helyettes

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1.,2.,3. pontok tekintetében: azonnal

4. pont tekintetében: 2021-es költségvetés elfogadása

**II.**

**HATÁROZATI JAVASLAT**

**….…./2020. (X.29.) Kgy. számú határozat**

Szombathely Megyei Jogú Város Közgyűlése a „Javaslat a VOLÁNBUSZ Zrt.-t érintő döntések meghozatalára” című előterjesztést megtárgyalta, és az alábbi döntéseket hozza:

1. A Közgyűlés a VOLÁNBUSZ Zrt. vasúti csatlakozás biztosítására vonatkozó szakmai javaslata 3. változatának megfelelő menetrend módosítást 2020. december 13. üzemkezdettől 2021. március 31-ig tartó időszakra próbajelleggel elfogadja.
2. A Közgyűlés felkéri a VOLÁNBUSZ Zrt.-t, hogy a határozat 1. pontjában meghatározott időszakban végezzen folyamatos utasszámlálást, és az utasforgalomról havonta adjon tájékoztatást.
3. A Közgyűlés a 25-ös viszonylat menetrendjének a Vasútállomástól 12:35 órakor induló autóbuszjárat 12:50 órára történő áthelyezését 2020. december 13. üzemkezdettől elfogadja.
4. A Közgyűlés a 26-os viszonylat menetrendjének az előterjesztésben foglaltaknak megfelelő módosítást 2020. november 15. üzemkezdettől elfogadja, és kötelezettséget vállal arra, hogy a többletteljesítményből adódó várható éves 294.372,- Ft összegű költség fedezetét a 2021. évi költségvetésében biztosítja.
5. A Közgyűlés egyetért azzal, hogy azon jelenlegi menetrendi módosítási javaslatok, amelyek többletköltséget generálnak, a készülő Szombathely fenntartható mobilitási terv készítésekor kerüljenek figyelembe vételre a menetrend felülvizsgálatához kapcsolódóan.
6. A Közgyűlés egyetért a VOLÁNBUSZ Zrt. szakmai javaslatában szereplő megállóhelyek átnevezésével.
7. A Közgyűlés felkéri a VOLÁNBUSZ Zrt.-t, hogy a menetrend módosítással kapcsolatos – Közszolgáltatási Szerződésben vállalt és meghatározott – feladatairól gondoskodjon.
8. A Közgyűlés felhatalmazza a Városstratégiai, Idegenforgalmi és Sport Bizottságot, hogy a Közszolgáltatási Szerződés jelen határozatnak megfelelő menetrend módosítását jóváhagyja.
9. A Közgyűlés felhatalmazza a Városstratégiai, Idegenforgalmi és Sport Bizottságot, hogy a jövőben minden olyan menetrend módosítást jóváhagyjon, amely nem jár többletköltséggel.

**Felelős:** Dr. Nemény András, polgármester

Dr. Horváth Attila, alpolgármester

Horváth Soma, alpolgármester

Tóth Kálmán, bizottsági elnök

Dr. Károlyi Ákos jegyző

Ungvári Csaba Gergely, VOLÁNBUSZ Zrt. üzemeltetési vezérigazgató-helyettes

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1., 2., 3., 6., 7. pontok tekintetében: azonnal

4. pont tekintetében: 2021-es költségvetés elfogadása

5., 9. pontok tekintetében: folyamatos

8. pont tekintetében: 2020. december 31.